Universiti Manila

Universiti Manila (UM toi ko' TUM; (Boros Pilipin: Ang Pamantasan ng Maynila), nopo nga iso institusi pondidikan impohon om takawas swasta, i au poingimpou ugama, om nogi kikoulalaho koperasi koulunan i poinladsong id tanga-tanga Watas Sampaloc id Manila, Filipina. Noturidong ii ontok 5 Gumas 1913 sabaagi Instituto de Manila, di Apolinario G. de los Santos, Mariano V. de los Santos, Maria de los Santos, Buenaventura J. Bello and Antonio Rivero. Ilo nopo tolu tulun i pogulu nokomoi nga mogibpinai. Pinungaranan diolo o sikul diolo sabaagi Instituto de Manila, tumanud ngaran kakadayan Manila om pinosiliu i Apolinario G. de los Santos sabaagi luguan koiso sikul dii.

Ii nopo timpuunon i, poinladsong o universiti dii hilo Binondo om papaharo pondidikan tosiriba om pintangaan. Pinoundaliu ii kumaa hilo Sampaloc, Manila.

Koumatan
Sikul Boros Sompomogunan

Manahak o Sikul Boros Antarabansa do kursus Boros Inggilis kumaa mogisuusuai susumikul mantad labus. Susumikul nopo ngaawi dii nga mantad komuniti Sina, Jipun om Korea. Manahak nogi o sikul diti do kursus Boros Sina om Boros Jipun (Nihongo). Popotounda nogi o bangunan sikul diti do koumatan tionon montok susumikul mantad labus.

Hotel Emiramona Garden
Gunoon o Hotel Emiramona Garden sabaagi longkod pinludaan montok susumikul Kotoinaan Hotel om Restoran om nogi susumikul Podtuongisan id universiti dii, om poinladsong id Tagaytay, Cavite.

Kolej Undang-undang
Ontok toun 2025, minonuhu o Lembaga Pondidikan Perundangan do monutup kolej diti tu au nakaanu tumanud piawaian kualiti om prestasi di oluhoi id suang Peperiksaan Peguamcara hilo Filipina.

Sipoot
Universiti Manila nopo nga iso mantad puru sandad Koisaan Olahraga Kolej Kabansaan (National Collegiate Athletic Association toi ko' NCAA), i tinuridong ontok toun 1924. Nokoumbal nogi universiti diti nodisiu puru Koisaan  Olahraga Universiti Filipina mantad toun 1952 gisom 1954. Tinimungan sipoot universiti, UM Hawks, minampayat doid Kotinanan Olahraga Kabansaan Sikul, Kolej om Universiti (National Athletic Association of Schools, Colleges and Universities/NAASCU) mantad toun 2001 gisom 2012 id nombo nakalantoi yolo id turu pialaan.

Piromutan id pialatan universiti
Ontok 7 Ngiop 1957, minonguridong o UM do piromutan piobpinayan (sisterhood) miampai Universiti Dohto id kakadayan Sapporo om Monbetsu, Hokkaido, Jipunn. Mantad dii, kiwaa mogisuusuai projek i pinoindalan kohompit no kotombuluyan pialanan lungkitas om nogi kouhupan id gana teknologi om longkod pambasaan. Noonuan nogi o mokiikinobos UM do kosiwatan montok mongoput ponginabasan hilo Universiti Tokai id Tokyo, Jipun maya piuhupan miampai Koisaan Pialanan Piombolutan Susumikul Filipina-Jipun (Philippine-Japan Students' Friendship Exchange Association toi ko' P-JSFEA). Duo nohopod toun kalapas dii, ontok 31 Gumas 1977, minoposogu o UM do piromutan piobpinayan miampai Universiti Hansung hilo Seoul, Kabaatan Korea. Ontok 1 Milatok 1997, hilo Taipei, minonguridong o jabatan om bangunan sikul pintangaan UM do piromutan piobpinayan miampai Sikul Takawas Pongindopuan om Teknikal Cheng Kung (Cheng Kung Commercial and Technical High School in Pate City) id Kakadayan Pate, Taiwan, Republik China, id nombo kawasa o mokiikinobos UM do popoindalan pinludaan miampai sosondii. Nokoponguridong nogi o UM do piromutan piobpinayan miampai Universiti Meio id kakadayan Nago, Okinawa, Jipun ontok 5 Momuhau 1988 soira minanahak o UM do kopoilaan kokomoi palan kopoinlaaban do piromutan dau.

Alumni ointutunan
 Emmanuel Pelaez - Mongunguhup Ponorikohon ko-6 Filipina
 R. Lee Ermey - Mimingkono Hollywood
 Fabian Ver - Upisor tentera, Luguan Turus Angkatan Tentera, om penguat kuasa undang-undang tentera
 Alex Niño - momolukis komik ointutunan
 Alejo Santos - Boyoon Sangod Pogun Koduo om Gabenor Bulacan
 Oscar Moreno - Datuk Bandar do Cagayan de Oro
 Alberto A. Villavert - Gabenor Antique
 Dimasangcay Pundato - Momuruan revolusi Moro om Mongunguhup Monunurat id  Pejabat Penasihat Ponorikohon montok Proses Kotoronongon Moro
 Dominador Aytona  - Bagas Monunurat Kousinan Filipina, senator om luyal
 Reynel Hugnatan - maamamain buul keranjang profesional
 Ronnie Matias - maamamain buul keranjang profesional
 Serafin R. Cuevas - bagas Hakim Mahkamah Agung Filipina

Pionitan
Universiti Manila nopo nga puru aparagat id suang organisasi Koisaan Kolej om Universiti Filipina (Philippine Association of Colleges and Universities toi ko' PACU), Suruhanjaya Pondidikan Takawas, Koisaan Institusi Ponginabasan Takawas Asia Tenggara (Association of Southeast Asian Institutions of Higher Learning toi ko' ASAIHL), Suruhanjaya Akreditasi Koisaan Kolej om Universiti Filipina (Philippine Association of Colleges and Universities Commission on Accreditation toi ko' PACUCOA), Koisaan Pondidikan Mongingia' Filipina (Philippine Association of Teacher Education toi ko' PAFTE), Koisaan Ponoriukan om Panahangan Pondidikan Filipina (Philippine Society for Educational Research and Evaluation toi ko' PSERE), Konsortium Universiti Belt, om Koisaan Sompomogunan do Universiti (International Association of Universities).

Sukuon

Noputan labus